钦定古今图书集成/方舆汇编/边裔典/第047卷 > 唐
## 钦定古今图书集成/方舆汇编/边裔典/第047卷 > 唐

### 高祖武德七年七月康国遣使朝贡

按《唐书高祖本纪》不载。　按《册府元龟》云云。

武德十年，《康国》遣使入贡。

按《唐书高祖本纪》不载。　按《康国传》，“康者，一曰萨末
鞬，亦曰飒秣建，元魏所谓悉万斤者。南距史百五十
里，西北距西曹百馀里，东南属米百里，北中曹五十
里，在那密水南。大城三十，小堡三百。”君姓温，本月氏
人，始居祁连北昭武城，为突厥所破，稍南依葱岭，即
有其地。枝庶分王，曰安，曰曹，曰石，曰米，曰何，曰火寻，
曰戊地，曰史，世谓九姓，皆氏昭武。土沃，宜禾出善马
兵。彊诸国人。嗜酒，好歌舞于道。王帽毡饰金杂宝。女
子盘髻，幪黑巾，缀金花。生儿以石蜜啖之，置胶于掌，
欲长而甘言，持珤若黏云。习旁行书。善商贾，好利。丈
夫年二十去傍国，利所在无不至。以十二月为岁首。
尚浮图法，祠祆神，出机巧技。十一月鼓舞乞寒，以水
交泼为乐。隋时，其王屈木支娶西突厥女，遂臣突厥。
武德十年，始遣使来献。

按杜氏《通典》，“康居国，汉时通焉。在大宛西北可二千
里，与粟弋伊邻接。王理乐越匿地卑阗城亦居苏薤
城，去长安万二千三百里。不属都护。户十二万。东至
都护理所五千五百里。与大月氏同俗。事匈奴。”韦节
《西蕃记》云：“康国人并善贾，男年至五岁则令与书，少
解则遣学贾，以得利多为善。其人好音声，以六月一”
日为岁首，至此日，王及人庶并服新衣，剪发，须在国
城东林下七日马射。至欲罢日，置一金钱于帖上，射
中者则得一日为王。俗事天神，崇敬甚重，云“神儿七
月死，失骸骨。”事神之人，每至其月，俱著黑叠衣，徒跣，
抚胸号哭，涕泪交流。丈夫妇女三五百人，散在草野，
求天儿骸骨，七日便止。国城外别有二百馀户，专知
丧事。别筑一院，其院内养狗，每有人死者，即往取尸，
置此院内，令狗食之。由是尽收骸骨埋殡，无棺椁。

### 太宗贞观元年五月康国遣使朝贡

按《唐书太宗本纪》不载。　按《册府元龟》云云。

贞观五年，康国请臣。

按《唐书太宗本纪》，不载。　按《康国传》：贞观五年，遂请
臣。太宗曰：“朕恶取虚名害百姓？且康臣我，缓急当同
其忧，师行万里，宁朕志邪？”却不受。俄又遣使献师子
兽，帝珍其远，命秘书监虞世南作赋。自是，岁入贡，致
金桃、银桃，诏令植苑中。

按《大唐西域记》。“飒秣建国。”〈唐言康国〉周千六七百里，东西
长，南北狭。国大都城周二十馀里。极险固，多居人，异
方宝货多聚此国。土地沃壤，稼穑备植，林树蓊郁，华
果滋茂。多出善马，机巧之技，特工诸国。气序和畅，风
俗猛烈。凡诸胡国，此为其中，进止威仪，近远取则。其
王豪勇，邻国承命，兵马彊盛，多是赭羯。赭羯之人，其
性勇烈，视死如归，战无前敌。

贞观九年，康国献狮子。

贞观十一年十二月。康国献金桃、银桃。诏令植之于
苑囿。

贞观十三年二月。康国遣使朝贡。

贞观十六年春正月，康国遣使献方物。

贞观十七年正月。康国遣使献方物。

贞观十八年正月。康国遣使献方物。

按以上《唐书太宗本纪》不载。　按《册府元龟》云云，
贞观二十一年，康国入贡。

按《唐书太宗本纪》不载　按《杜氏通典》，“贞观二十一
年，康国献黄桃大鹅卵，其色如金，亦呼为金桃。”

### 高宗永徽 年以康居地为都督府

按《唐书高宗本纪》不载。　按《康国本传》，“永徽时以其
地为康居都督府，即授其王拂呼缦为都督。”

### 咸亨二年五月康国遣使来朝贡其方物

### 调露元年十月康国遣使朝贡

按：以上《唐书本纪》、列传不载。　按《册府元龟》云云。

### 中宗嗣圣十三年〈即太后万岁通天元年〉以康国大首领笃娑钵提为其国王

按《唐书武后本纪》不载。　按《康国本传》：“万岁通天中，
以大首领笃娑钵提为王。死，子泥涅师。师立死，国人
立突昏为王。”

### 元宗开元元年康居遣人入贡

按：《唐书元宗本纪》，不载。　按《康国传》：“开元初，贡锁子
铠、水精杯、玛瑙瓶、驼鸟卵及越诺、侏儒、胡旋女子。其
王乌勒伽与大食亟战不胜，来乞师，天子不许。久之，
请封其子咄曷为曹王，默啜为米王，诏许。乌勒伽死，
遣使立咄曷，封钦化王，以其母可敦为郡夫人。
开元五年三月，康国王遣使献毛锦、青黛。”

开元十二年四月，康国王乌勒遣使献“侏儒一人，马
狗各二。”

开元十四年十一月，康国王遣使献豹及方物开元十五年五月，康国献胡旋女子及豹。

开元二十八年十月，康国遣使献宝香炉及白玉环、
玛瑙水精眼药瓶子。

### 天宝三载七月康国遣使献马及宝

天宝九载正月康国王《咄曷》遣大首领末野门。献马
十匹及方物。

天宝十载九月。康国遣使朝贡。

天宝十三载九月。康国遣使朝贡。

天宝十四载三月。康国副王遣使朝贡。

按以上《唐书元宗本纪》不载。　按《册府元龟》云云。

### 代宗大历七年十二月康国遣使朝贡

按《唐书代宗本纪》不载，　按《册府元龟》云云。

周

### 成王 年大会诸侯于成周白民入贡

按《汲冢周书王会解》，“白民乘黄。”乘黄者似麒，背有两
角。

〈注〉《白民》，亦南夷。

《山海经》。